MONITOR EXTERN NR. 4

 

1. Propunerea anglo-americană pentru un nou proiect de rezoluţie al Consiliului de Securitate privind Irakul 

 

SUA au prezentat, la 24 februarie a.c., în cadrul Consiliului de Securitate, un proiect de rezoluţie în care se afirmă faptul că Irakul nu respectă cerinţele impuse de ONU. În proiectul de rezoluţie se precizează faptul că "Irakul a ratat ultima şansă ce i-a fost oferită de Rezoluţia 1441", votată la 8 noiembrie 2002, menţionându-se că declaraţia irakiană asupra armelor de distrugere în masă "conţine declaraţii false şi omisiuni", iar Irakul "a încălcat obligaţia de a se conforma şi de a coopera pe deplin în privinţa aplicării Rezoluţiei 1441". În proiectul de rezoluţie se mai afirmă că "refuzul Irakului de a se conforma rezoluţiilor Consiliului de Securitate şi neproliferării armelor de distrugere în masă şi a rachetelor cu rază lungă de acţiune reprezintă o ameninţare pentru pacea şi securitatea internaţională". 

În opinia preşedintelui SUA, George W. Bush, adoptarea unei noi rezoluţii va constitui ultima şansă pentru ONU de a demonstra că este gata să-l dezarmeze pe Saddam Hussein. Referitor la şansele adoptării de către Rusia, China şi Franţa a unei noi rezoluţii pe această temă, George W. Bush a declarat că a fost sceptic şi înaintea adoptării de către Consiliul de Securitate a Rezoluţiei 1441. Printre altele, preşedintele american a declarat că distrugerea de către Irak a rachetelor sale nu este suficientă şi s-a întrebat "de ce Irakul nu distruge toate armele sale ilegale?". 

Potrivit analiştilor politici, preşedintele american George W. Bush, vicepreşedintele Dick Cheney, secretarul de stat, Colin Powell, şi consilierul pentru securitate naţională, Condoleezza Rice, au început una dintre cele mai ample acţiuni diplomatice pentru a obţine sprijinul membrilor Consiliului de Securitate în privinţa adoptării unei noi rezoluţii. O serie de diplomaţii ai ONU au apreciat că membrii Consiliului de Securitate s-ar putea pronunţa la începutul lunii martie asupra rezoluţiei propuse de SUA şi Marea Britanie, după o nouă întâlnire cu şefii inspectorilor ONU în Irak. Deocamdată, SUA şi aliaţii lor britanici nu pot conta sigur în cadrul Consiliului de Securitate decât pe votul Spaniei şi Bulgariei. 

În paralel cu depunerea proiectului de rezoluţie anglo-american, Franţa, Germania şi Rusia au prezentat la ONU un memorandum asupra Irakului, în care se afirmă că "opţiunea militară nu trebuie folosită decât în ultima instanţă". Potrivit textului memorandumului, "condiţiile pentru folosirea forţei nu sunt în acest moment întrunite". Memorandumul subliniază, de asemenea, că "unitatea Consiliului de Securitate trebuie păstrată" şi că "presiunea exercitată asupra Irakului trebuie intensificată". "Pentru ca o soluţie paşnică să fie posibilă, inspecţiile trebuie să beneficieze de timp şi de resursele necesare. Totuşi, ele nu se pot prelungi la nesfârşit". 

În memorandum se mai afirmă că "dezarmarea efectivă şi completă a Irakului rămâne obiectivul imperativ al comunităţii internaţionale", în acest scop formulându-se o serie de propuneri: un program de acţiune clar pentru inspecţii, întărirea inspecţiilor prin sporirea efectivelor inspectorilor, supraveghere aeriană, controale rutiere, analiza şi evaluarea informaţiilor culese în zonele sensibile. 

Reacţiile statelor membre ale Consiliului de Securitate al ONU, cu sau fără drept de veto, faţă de proiectul de rezoluţie avansat de SUA şi Marea Britanie, cu sprijinul Spaniei, nu au întârziat să apară. Siria a anunţat ferm că se va opune textului american care reprezintă practic o declaraţie de război adresată regimului de la Bagdad. China s-a limitat la a susţine necesitatea dezarmării Irakului şi a continuării demersurilor politice pentru a-i convinge pe liderii irakieni de necesitatea cooperării depline cu inspectorii ONU. Mexicul s-a menţinut pe o poziţie neutră, refuzând să-şi declare sprijinul atât pentru propunerea americano-britanică, cât şi pentru cea franco-ruso-germană. La rândul său, Chile, membru nepermanent al Consiliului de Securitate, s-a menţinut pe o poziţie neutră, în condiţiile în care, pe de-o parte speră într-o soluţionare paşnică a problemei legate de armele irakiene de distrugere în masă, iar pe de altă parte doreşte să devină un partener comercial preferat al SUA. 

Preşedintele irakian, Saddam Hussein, şi-a reiterat avertismentul în sensul că ţara sa dispune de capacitatea de a face faţă unui atac american şi a criticat totodată statele arabe care găzduiesc trupe americane, în condiţiile în care o "agresiune americană ar ameninţa nu doar Irakul, ci întreaga naţiune arabă, securitatea şi independenţa sa". "Americanii sunt în stare să distrugă clădiri şi construcţii irakiene, dar nu vor reuşi să umilească Irakul", a declarat el. 

Pe de altă parte, adjunctul ministrului american al apărării, Richard Pearl, a declarat, la 23 februarie a.c., că Statele Unite ale Americii vor lansa o campanie militară în vederea dezarmarii Irakului chiar dacă Franţa îşi va exercita dreptul de veto împotriva unei noi rezoluţii a Consiliului de Securitate al Naţiunilor Unite prin care să fie autorizat recursul la forţă. "Chiar dacă Franţa se opune şi, prin urmare, o nouă rezoluţie nu va primi sprijinul comunităţii internaţionale, SUA vor începe totuşi războiul, pentru că nici un preşedinte american nu poate fi de acord ca politica americană să fie hotărâtă de preşedintele francez Jacques Chirac", a declarat acesta. 

În altă ordine de idei, Richard Pearl a declarat că SUA nu intenţionează să ocupe Irakul pe termen nelimitat, aşa cum au speculat în ultima perioadă mass-media internaţionale. "Dimpotrivă, SUA ar dori ca opoziţia irakiană să poată prelua conducerea Irakului după căderea actualului regim de la Bagdad şi întrevăd în persoana preşedintelui Congresului Naţional Irakian, Ahmet Celebi, un poţential preşedinte al Irakului", a declarat R. Pearl. 

Cu toate acestea, printre participanţii la reuniunea comună a reprezentanţilor opoziţiei irakiene în exil şi a unor oficiali americani, care a avut loc la Washington, la 22 februarie a.c., s-a aflat şi Jay Garner, general în retragere, pentru care preşedintele american, George W. Bush, ar fi optat în ideea instaurării temporare în Irak a unei administraţii care să asigure tranziţia democratică până la desemnarea unui nou guvern irakian, după căderea lui Saddam Hussein. 

Principalele teme de discuţie ale acestei reuniuni organizate de Pentagon au fost legate de reconstrucţia Irakului după un eventual război. În cadrul reuniunii s-au luat decizii legate de organizarea unui birou de reconstrucţie şi asistenţă umanitară (ORHA), care ar urma să fie condus de Jay Garner, a cărui principală sarcină va fi coordonarea activităţii agenţiilor Naţiunilor Unite şi a organizaţiilor umanitare neguvernamentale. Potrivit declaraţiilor responsabilului cu problemele politice ale Pentagonului, Douglas Feith, o altă sarcină care îi va reveni lui Jay Garner se referă la formarea "unui guvern reprezentativ", care "va fi uman cu poporul irakian, nu va ameninţa vecinii din zonă, nu va deţine arme de distrugere în masă şi nu va sprijini terorismul". "SUA nu doresc să guverneze Irakul pe termen lung, motiv pentru care Jay Garner va încerca să-i ajute pe irakiani să se guverneze singuri cât mai repede", a apreciat oficialul american.

 

2. Cooperarea Irakului cu experţii ONU

 

"Irakul va coopera cu experţii ONU în cazul în care se va lua în calcul ideea neutralizării rachetelor irakiene despre care Naţiunile Unite susţin că încalcă prevederile rezoluţiilor", a declarat ambasadorul Irakului la ONU, Mohammed Aldouri. În ceea ce priveşte distrugerea rachetelor al-Samoud 2, ambasadorul a precizat că acest lucru depinde de rezultatele concrete obţinute de Irak şi inspectorii ONU. 

Raportul prezentat recent a dezvăluit existenţa rachetelor al-Samoud 2, pe teritoriul irakian, fapt care conduce la concluzia că regimul de la Bagdad încalcă rezoluţiile ONU. Naţiunile Unite au interzis Irakului să fabrice rachete cu rază de acţiune mai mare de 150 de kilometri. Şeful inspectorilor ONU, Hans Blix, a informat Consiliul de Securitate că al-Samoud are o rază de acţiune care depăşeşte cu 30 de kilometri limita permisă, oficialii irakieni susţinând că acest lucru a fost provocat de lipsa sistemului de ghidaj al rachetelor. 

Potrivit raportului dat recent publicităţii de către guvernul britanic, Irakul deţine, pe lângă rachetele al Hussein, cu rază de acţiune de peste 600 de Km un număr de rachete al-Samoud, care pot distruge oricare dintre statele vecine Irakului. 

Ambasadorul Irakului la ONU, Mohammed Aldouri, a respins acuzaţiile preşedintelui american George W. Bush, care susţine că liderul irakian, Saddam Hussein, încalcă Rezoluţia 1441 a ONU, prin care Irakul este somat să-şi declare armele de distrugere în masă şi să coopereze cu inspectorii pentru dezarmare. "Acţionăm în conformitate cu această rezoluţie (...) Cooperăm conform prevederilor ei", a precizat reprezentantul Irakului. "Comunitatea internaţională a respins dorinţa guvernului american de a ataca Irakul", a menţionat M. Aldouri, precizând că ţara sa nu se simte ameninţată de eforturile americano-britanice de a obţine o nouă rezoluţie împotriva Irakului. "Votul membrilor permanenţi ai Consiliului de Securitate, Franţa, Rusia şi China, a hotărât prelungirea inspecţiilor în Irak, iar Franţa a ameninţat că va recurge la dreptul său de veto împotriva unei noi rezoluţii care ar autoriza utilizarea forţei împotriva regimului irakian", a precizat oficialul irakian. 

Pe de altă parte, preşedintele Saddam Hussein a anunţat, la 24 februarie a.c., că nu intenţionează să distrugă rachetele interzise al-Samoud 2, conform cerinţelor ONU. Liderul irakian a dezminţit că aceste rachete ar reprezenta o încălcare a rezoluţiilor ONU privind Irakul şi a precizat că nu are intenţia să le distrugă sau să se angajeze că le va neutraliza, conform solicitării şefului inspectorilor pentru dezarmare, Hans Blix.

În aceeaşi zi, la New York, şeful inspectorilor ONU pentru dezarmare, Hans Blix, a declarat că regimul de la Bagdad şi-a pierdut credibilitatea, dar a subliniat necesitatea continuării activităţii experţilor Naţiunilor Unite în Irak. Potrivit acestuia, doar Consiliul de Securitate al ONU este abilitat să pună capăt inspecţiilor din Irak. Diplomatul suedez a subliniat că este necesară obţinerea, în timpul activităţii inspectorilor, a unor probe complete referitoare la eliminarea armelor de distrugere în masă din Irak. "Dacă nu există probe şi nu găsim nimic, spun că îmi pare rău, dar nu pot garanta sau recomanda cuiva să aibă încredere în Irak (...) acest lucru este, în cele din urmă, o decizie politică, care trebuie luată de Consiliul de Securitate", a precizat H. Blix. Şeful inspectorilor ONU s-a pronunţat în favoarea continuării activităţii, în pofida cooperării limitate din partea Irakului. Hans Blix a precizat că s-ar putea să nu se ştie vreodată dacă Irakul mai deţine sau nu stocurile de arme chimice sau bacteriologice pe care le poseda şi despre care susţine că le-a distrus.

Purtătorul de cuvânt al inspectorilor ONU de la Bagdad, Hiro Ueki, a confirmat, la 24 februarie a.c., sosirea în Irak a unor experţi în domeniile biologic şi chimic, pentru a-i ajuta pe irakieni să demonstreze că au distrus mii de tone de arme şi agenţi toxici, cum ar fi antraxul şi agentul VX. Irakieni vor trebui, pentru prima dată după lansarea procesului de dezarmare, început în anul 1991, să excaveze, sub controlul ONU, locaţiile unde au fost distruse arme şi agenţi biologici şi chimici. 

Ministrul de externe al Irakului, Naji Sabri, a precizat că ţara sa a cerut statelor arabe să-şi amâne summit-ul anual prevăzut să aibă loc la 1 martie, la Cairo, "pentru a oferi Irakului un răgaz suplimentar, necesar cooperării cu inspectorii ONU pentru armament". "Am cerut această amânare pentru că perioada de acum şi până la 14 martie va fi una delicată. Aceste zile şi ore sunt extrem de importante pentru noi, pentru a ne concentra eforturile asupra răspunsurilor la întrebările ridicate de UNMOVIC", a declarat oficialul irakian.

 

3. Negocieri privind acordul de reunificare a Ciprului 

 

Alegerile prezidenţiale desfăşurate la 16 februarie a.c. în partea greacă a Republicii Cipru au fost câştigate, potrivit rezultatelor definitive ale scrutinului, de preşedintele partidului de centru-dreapta "Diko", Tassos Papadopulos, care a obţinut 51,51% din sufragii, acesta fiind susţinut şi de reprezentanţii Partidului Comunist "Akel" (principalul partid de opoziţie). 

Preşedintele în exerciţiu, Glafcos Clerides, a obţinut 38,80% din voturi, în timp ce al treilea candidat, procurorul general Alecos Markides, nu a primit decât 6,62% dintre sufragiile exprimate. Ceilalţi şase candidaţi ai comunităţii elene din Cipru nu au reuşit să depăşească pragul de 1%. 

Secretarul general al Naţiunilor Unite, Kofi Annan, şi premierul turc, Abdullah Gul, au apreciat că este posibil ca până la data de 28 februarie a.c. să se ajungă la un acord în privinţa Ciprului, în urma victoriei lui Tassos Papadopulos, în cadrul alegerilor prezidenţiale. "Cred că încă este posibil", a declarat Kofi Annan, subliniind că Tassos Papadopulos "cunoaşte dosarul" negocierilor dintre ciprioţii turci şi cei greci. "Sper că situaţia din Irak nu îmi va distrage atenţia de la obiectivul de a ajunge la un acord, până la sfârşitul lunii", a apreciat el. 

"Există destule şanse pentru realizarea acestui acord", a afirmat, la rândul său, premierul turc, Abdullah Gul, care a mai declarat că i-a promis lui Kofi Annan ajutorul Turciei pentru ca negocierile între ciprioţii greci şi cei turci să avanseze. În legătură cu alegerea lui Tassos Papadopulos în funcţia de preşedinte al Republicii Cipru, Abdullah Gul a declarat că acesta doreşte o soluţie "mulţumitoare pentru ambele părţi".

Kofi Annan este iniţiatorul unui plan de reunificare a Ciprului, care prevede încheierea negocierilor la data de 28 februarie a.c., astfel încât Ciprul unificat să poată semna tratatul de aderare la Uniunea Europeană la data de 16 aprilie. În cazul în care nu se va ajunge la nici un acord, doar partea greacă a Ciprului va adera la UE, la 1 mai 2004. Premierul turc a anunţat că Secretarul general ONU ar fi modificat planul de reunificare, în conformitate cu solicitările ciprioţilor turci şi greci. 

Pe de altă parte, reprezentanţi ai comunităţii turco-cipriote şi-au manifestat pesimismul în legătură cu şansele de a se ajunge la un acord privind reunificarea insulei după câştigarea alegerilor de către Tassos Papadopoulos, perceput ca un "cipriot-grec dur". "Poziţia intransigentă a poporului grec este cea care a câştigat", declara liderul ciprioţilor-turci, Rauf Denktas, amintind faptul că Tassos Papadopulos a criticat frecvent modul în care guvernul de la Nicosia a negociat cu autorităţile din partea turcă a insulei. 

Prima reuniune greco-turcă privind securitatea Republicii Cipru, care a avut loc, la 21 februarie a.c., la Ankara, în cadrul procesului de negocieri pentru reunificarea insulei, nu a înregistrat, potrivit oficialilor greci, "nici un progres". Reprezentanţi ai Ministerului de Externe al Greciei au declarat că "Turcia nu a exprimat deloc voinţa de a discuta serios rezolvarea problemei securităţii Ciprului şi nu a fost fixată nici o dată pentru o nouă reuniune". 

Tema centrală a reuniunii a fost prezenţa trupelor militare, care vor rămâne pe teritoriul Ciprului după reunificare, Grecia şi Turcia fiind puterile garante ale securităţii Ciprului. 

Potrivit purtătorului de cuvânt al guvernului grec, Christos Protopapas, la 23 februarie a.c., emisarul ONU pentru Cipru, Alvaro de Soto, a remis părţilor cipriotă greacă şi turcă un nou cadru de dialog ce ia în considerare discuţiile de până acum ale celor două părţi, fără să facă aprecieri asupra conţinutului acestor noi propuneri ale ONU.

Potrivit observatorilor şi analiştilor politici, încheierea acordului asupra reunificării Ciprului până la data limită prevăzută, 28 februarie, pare din ce în ce mai mai puţin probabilă.

 

4. Lucrările summit-ului Mişcării Ţărilor Nealiniate (MNA) 

 

Cel de-al XIII-lea summit al Mişcării Ţărilor Nealiniate (MNA), fondată în anul 1955 şi formată din 116 membri, în marea lor majoritate state ale lumii a treia, şi-a desfăşurat lucrările, în perioada 24-25 februarie a.c., la Kuala Lumpur, în prezenţa a 50 de şefi de stat şi de guvern. 

Principalele teme care au fost abordate în timpul summit-ului au fost criza din Irak şi din Coreea de Nord şi terorismul internaţional. 

La lucrări au participat, printre alţii, preşedintele cubanez, Fidel Castro, premierul indian, Atal Behari Vajpayee, preşedintele pakistanez, Pervez Musharraf, preşedintele iranian, Mohammed Khatamei, vicepreşedintele irakian, Taha Yassin Ramadan, şi preşedintele Parlamentului nord-coreean, Kim Yong-Nam.

Un proiect de rezoluţie prezentat în cadrul summit-ului condamnă expresia "axa răului" folosită de preşedintele american, George W. Bush. Acesta este acuzat de ţările nealiniate că foloseşte argumentul terorismului drept alibi pentru a ameninţa Irakul cu o ofensivă militară. Participanţii la lucrările summit-ului au calificat drept o "formă de terorism psihologic şi politic" utilizarea sintagmei "axa răului" pentru Irak, Iran şi Republica Populară Democrată Coreeană, state membre ale organizaţiei. 

Participanţii la summit au lansat un apel ONU de a stabili cauzele şi definiţia terorismului, precum şi de a diferenţia teroriştii de combatanţii care luptă pentru eliberare naţională; ei au calificat terorismul internaţional drept un pericol pentru "integritatea teritorială, securitatea naţională şi internaţională". 

De asemenea, cu prilejul lucrărilor a fost prezentată o declaraţie separată, redactată după patru zile de negocieri preliminare, prin care participanţii se opun unei acţiuni militare unilaterale împotriva Irakului fără un mandat din partea Consiliului de Securitate ONU. MNA, ce reprezintă aproximativ jumătate dintre membrii Naţiunilor Unite şi peste 55% din populaţia globului, a solicitat Irakului să se conformeze Rezoluţiei 1441 privind dezarmarea, adoptată de Consiliul de Securitate. 

Ţările arabe au solicitat MNA să "respingă în mod categoric ameninţările cu recurgerea unilaterală la forţă" şi şi-au "exprimat sprijinul şi solidaritatea cu Irakul în condiţiile unei posibile agresiuni". Reprezentanul Irakului nu a reuşit însă să determine MNA să facă un apel către Liga Arabă pentru ca membrii organizaţiei să refuze să acorde sprijin logistic armatei americane. 

Au fost desfăşurate negocieri intense în vederea ajungerii la un acord asupra crizei nucleare nord-coreene, ţările nealiniatele respingând o rezoluţie a liderilor Coreei de Nord prin care SUA sunt considerate responsabile de tensiunile ce afectează Peninsula coreeană. 

Participanţii la lucrările summit-ului au examinat şi o declaraţie în care este condamnată ocupaţia israeliană din teritoriile palestiniene, construirea de aşezări evreieşti în Cisiordania şi Fâşia Gaza fiind etichetată drept "crimă de război".

 

5. Crearea unei organizaţii a integrării regionale în cadrul CSI

 

Rusia, Belarus, Ucraina şi Kazahstan intenţionează să creeze o organizaţie a integrării regionale, pe baza căreia va fi format un Spaţiu Economic Unic. Propunerea a fost anunţată la 23 februarie a.c. de către preşedintele Ucrainei, Leonid Kucima, care a dat publicităţii declaraţia comună a preşedinţilor celor patru ţări. În declaraţie este subliniat faptul că obiectivul final al acestui proces este crearea Organizaţiei de integrare regională. În acest sens a fost creat Grupul comun la nivel înalt, căruia i se va acorda un mandat corespunzător.

Preşedintele Federaţiei Ruse, Vladimir Putin a precizat că centrul de activitate al Grupului va fi la Kiev şi va fi condus de reprezentantul Kazahstanului. La rândul său, liderul ucrainean a subliniat că drumul spre Spaţiul Economic Unic trece prin crearea unei zone de comerţ liber, în timp ce preşedintele Belarusului, Aleksandr Lukaşenko, a apreciat că până la începutul anului 2004 este necesar ca mărfurile să circule absolut liber între cele patru ţări.

În document se precizează, printre altele: "Noi, preşedinţii Republicii Belarus, Republicii Kazahstan, Federaţiei Ruse şi Ucrainei, dorind să sprijinim progresul economic şi social al popoarelor noastre, îmbunătăţirea nivelului lor de trai, bazându-ne pe principiile dezvoltării continue, luând în considerare faptul că desfăşurarea consecventă a reformelor economice în ţările noastre a creat condiţii pentru aprofundarea continuă a proceselor de integrare economică, extinzând articolele Acordului privind comerţul liber din 15 aprilie 1994 şi confirmând acordurile elaborate în cadrul summit-urilor CSI de la Chişinău şi Kiev, precum şi hotărârea noastră de a crea un Spaţiu Economic Unic, declarăm începutul unei noi etape a integrării economice şi începem negocierile privind măsurile necesare formării Spaţiului Economic Unic".

Rezultatul negocierilor va fi elaborarea, până în septembrie 2003, a unui acord privind formarea Spaţiului Economic Unic, desfăşurarea unei politici economice coordonate într-o serie de probleme, armonizarea legislaţiei corespunzătoare şi crearea unei Comisii interstatale şi independente pentru comerţ şi tarife.

Această declaraţie reprezintă o primă înţelegere ce prevede o punere de acord în problemele economice cheie. Ministrul rus al dezvoltării economice, Gherman Gref, a apreciat că s-au pus bazele unui cadru de cooperare mai înalt decât cel reprezentat de Uniunea vamală sau de Comunitatea Economică EuroAsiatică. Acest cadru prevede crearea unui organism supranaţional privind reglementarea comerţului extern. Gherman Gref consideră că punerea în aplicare a deciziilor preşedinţilor Rusiei, Ucrainei, Belarusului şi Kazahstanului va necesita un regim de muncă imens. De asemenea, ministrul rus a precizat ca piaţa unică a celor patru ţări va impune o sincronizare serioasă în domenii diferite. Nu în ultimul rând, ministrul rus al dezvoltării economice a precizat că procesul de aderare a celor patru ţări la Organizaţia Mondială a Comerţului (OMC) va fi simultan.

Deocamdată, în etapa actuală, nu se prevede introducerea monedei unice. În acest context, ministrul rus a subliniat că există patru forme de colaborare regională şi că Uniunea monetară reprezintă forma superioară. "Deocamdată este vorba doar despre o organizaţie a integrării regionale, ce presupune libera circulaţie a mărfurilor şi serviciilor", a declarat el.

 

6. Situaţia economiilor din unele ţări candidate la integrarea în UE 

 

"Economiile din ţările post-comuniste candidate la Uniunea Europeană rezistă tendinţei de încetinire economică mondială, datorită creşterii productivităţii muncii", se arată într-un studiu dat publicităţii la 20 februarie a.c. la Viena de către Institutul de Studii Economice Comparate (WIIW). 

Rata de creştere medie a Produsului Intern Brut în cinci dintre statele din Europa Centrală invitate să adere la UE în 2004 - Cehia, Polonia, Slovacia, Slovenia şi Ungaria - ar urma să ajungă la 2,7% în 2003 faţă de 2,2% în anul trecut. Pe ansamblu, raportul menţionează că după o încetinire în 2001, creşterea PIB-ului a redemarat în al doilea trimestru din 2002, fiind susţinută, mai ales, de o creştere a consumului. 

Producţia industrială şi exporturile au crescut considerabil datorită acumulărilor la nivelul productivităţii, posibile în mare parte ca urmare a concedierilor şi, în consecinţă, somajul nu ar urma să se reducă semnificativ pe temen mediu, prevede raportul WIIW. 

Anul 2003 va marca pentru ţările candidate "sfârşitul independenţei lor economice", mai subliniază raportul institutului austriac. Înainte de a intra în UE, ele vor trebui să facă reforme bugetare care, pe termen scurt, nu vor favoriza creşterea economică. "Dispariţia barierelor vamale cu UE şi adoptarea de tarife vamale europene vor fi probabil în măsură să le agraveze deficitul comercial". 

În schimb, aderarea ar trebui să favorizeze investiţiile străine, în raport apreciindu-se că "pe ansamblu, se estimează că aderarea la UE va avea efecte pozitive modeste asupra creşterii nivelului investiţiilor prognozate pentru anul 2004". 

 

	Ţara
	PIB 

2002
	PIB 

2003
	Şomaj 

2002
	Şomaj 

2003

	Cehia
	2,6%
	2,8%
	7,3%
	7,5%

	Ungaria
	3,3%
	3,8%
	5,8%
	5,8%

	Polonia
	1,3%
	2%
	20%
	20%

	Slovacia
	4,2%
	3,5%
	19%
	18%

	Slovenia
	3%
	3,3%
	6,4%
	5,5%


Raportul WIIW prevede o reducere la jumătate a Investiţiilor Directe Străine (IDS) în Cehia şi Slovacia în 2003 faţă de anul trecut, dar că vor rămâne la acelaşi nivel în Polonia (4 miliarde USD), în Ungaria (1,6 miliarde USD) şi în Slovenia (2 miliarde USD). 

Pentru România şi Bulgaria, care nu vor adera la UE înainte de 2007, Institutul anticipează o uşoară creştere a IDS. Acestea vor creşte de la 400 de milioane UDS la 600 de milioane în Bulgaria, şi de la 900 milioane USD la un miliard USD în România. 

Creşterea Produsului Intern Brut în Bulgaria ar trebui să fie de 4,5% în 2003, faţă de 4,3% în 2002, în timp ce în România valoarea creşterii PIB-ului se va reduce la 4% faţă de 4,5% anul trecut, se apreciază în raportul WIIW.

* 

Comisia Europeană a cerut, la 20 februarie a.c., ţărilor candidate la Uniunea Europeană să crească procentele de ocupare a forţei de muncă pe plan naţional care au avut de suferit din cauza perioadei de restructurări economice, pentru a se putea integra în obiectivele sociale şi economice cuprinse în acquis-ul comunitar. 

Într-un raport despre situaţia de pe piaţa forţei de muncă în ţările candidate, Comisia apreciază că se impune de urgenţă creşterea acestor nivele de angajare în domeniul serviciilor, dar şi de reducere a dependenţei faţă de agricultură, precum şi creşterea nivelulului de calificare profesională. 

"În majoritatea ţărilor candidate, procesul de tranziţie este caracterizat, cu precădere, de concedierile masive care au loc pe piaţa muncii", se arată în raportul Comisiei, care precizează că "este momentul pentru o reducere semnificativă a şomajului, ca o condiţie prealabilă a dezvoltării economice şi sociale". 

Pentru a realiza acest lucru, Comisia consideră că se impun mai ales ameliorarea calificării şi înlesniri care să permită forţei de muncă să se adapteze mai bine schimbărilor economice. Potrivit raportului Comisiei, dacă extinderea ar avea loc acum, rata de ocupare a forţei de muncă într-o Uniune cu 25 de membri ar fi de 62,6% şi de 62,4% într-o Uniune cu 27 de membri. La nivelul "Celor 15" rata actuală este de 63,8%. 

UE îşi propune să atingă o rată completă de angajare până în 2010, iar obiectivul intermediar ar fi un procent de 67% ce ar trebui atins în anul 2005. Tot raportul Comisiei arată că Produsul Intern Brut pe locuitor ar urma să scadă cu 13% într-o Uniune cu 25 de membri şi cu 18% într-una cu 27 de membri. 

Raportul mai relevă disparităţile însemnate ale ratelor şomajului din ţările candidate care, în 2001, erau la cote ridicate în Bulgaria (19,9%), Slovacia (19,4%), şi Polonia (18,4%), însă cu mult mai scăzute în Ungaria (5,7%) sau în Cipru (4,0%). 

Acelaşi raport al Comisiei Europene subliniază şi că agricultura mobilizează încă un număr prea ridicat de lucrători şi are o productivitate prea slabă. Potrivit raportului, situaţia este foarte îngrijorătoare în România, unde 44,4% din forţa de lucru se află în agricultură, în Bulgaria (28%) şi în Polonia (19,2%).

 

7[image: image2]. Situaţia economică a Israelului 

 

Potrivit analiştilor economici, agravarea recesiunii economiei israeliene îl determină pe premierul Ariel Sharon să examineze un plan de austeritate bugetară drastică, în paralel cu trimiterea în SUA a unei delegaţii economice pentru negocierea unui ajutor american de urgenţă. 

Şeful guvernului israelian i-a convocat pe ministrul de finanţe, Sylvan Shalom, şi pe alţi oficiali din Ministerul Finanţelor, pentru a analiza un plan de austeritate, care prevede în principal diminuarea cu 2,05-2,8 miliarde de dolari a cheltuielilor bugetare pentru anul 2003, stabilite iniţial la nivelul de 59 de miliarde de dolari. 

Conform datelor statistice oficiale prezentate la 18 februarie a.c., Produsul Intern Brut al Israelului a scăzut cu 1,1% în 2002, după ce în anul precedent scăzuse cu 0,9%. 

Economia israeliană, care a înregistrat o creştere record de 7,4% în 2000, a fost grav afectată în anul următor de declanşarea noii Intifada, pe 28 septembrie 2000, precum şi de criza din sectorul tehnicii de vârf. 

În opinia analiştilor economici, anul 2003 a început în Israel sub auspicii defavorabile, deficitul bugetar situându-se în ianuarie 2003 la nivelul de 550 de milioane de dolari, ca urmare a scăderii cu 17,5% a încasării taxelor fiscale, fapt datorat scăderii activităţii economice. Experţii prevăd un nou recul al PIB, pentru acest an, precum şi o explozie a şomajului, care a afectat, în decembrie 2002, 10,5% din populaţia activă a ţării. 

Un alt semnal de alarmă care demonstrează starea dificilă a economiei israeliene este reprezentat de nivelul investiţiilor străine, care a scăzut cu 4,2% în cursul anului trecut, atingând doar 2,6 miliarde dolari în 2002. 

Pe plan intern, consumul populaţiei israeliene a scăzut cu 3,1% în 2002, după o diminuare cu 3,2% în anul anterior. 

"În prezent, situaţia economică cu care se confruntă Israelul este atât de gravă, încât nu poate fi depăşită fără un ajutor extern", a afirmat Ohad Marani, director în cadrul Ministerului de Finanţe israelian. 

Israelul intenţionează să solicite suplimentarea cu 4 miliarde de dolari a ajutorului militar acordat de SUA şi garanţii bancare în valoare de 8 miliarde de dolari, pentru următorii 3 ani, care să îi permită accesul la împrumuturi cu dobândă preferenţială, pe piaţa externă de capital. 

În prezent, Israelul primeşte anual de la SUA un ajutor de 3 miliarde de dolari, la care se adaugă încă 2 miliarde de dolari reprezentând donaţii pentru sectorul militar. 

După cum apreciază analiştii economici, Israelul se confruntă cu o stare de urgenţă economică ce poate fi depăşită doar printr-un ajutor de urgenţă american (...) cel solicitat în prezent Statelor Unite ale Americii fiind cel mai mare din istoria statului evreu creat în 1948. Şansele de a obţine acest ajutor sunt legate de atitudinea pe care o va adopta Israelul înainte şi după declanşarea unei eventuale intervenţii militare în Irak. 

În acest context, premierul Ariel Sharon apreciază că doar o coaliţie guvernamentală de largă reprezentare va fi în măsură să accepte "bugetul de austeritate care se impune". Ariel Sharon, reprezentând Blocul Likud, care deţine 38 de locuri din totalul de 120 ale Knesset-ului, s-a pronunţat pentru crearea unui guvern de uniune naţională, împreună cu Partidul Muncii (19 mandate parlamentare), imediat după câştigarea alegerilor legislative din cursul lunii ianuarie a.c. 

Pentru a evita un nou refuz din partea Partidului Muncii, care susţine reluarea negocierilor de pace cu palestinienii, şeful guvernului israelian a arătat o oarecare deschidere faţă de Autoritatea Naţională Palestiniană, căreia i-a acordat o nouă tranşă din fondurile care fuseseră îngheţate de către Israel, participând şi la convorbiri directe cu lideri palestinieni. 

* 

Pe de altă parte, potrivit unei recente legi adoptate de către Congresul SUA, ajutorul militar şi civil acordat Israelului de Statele Unite va fi redus cu 0,65% în anul 2003. 

Prin Legea privind acordarea ajutorul extern, Congresul american a aprobat o reducere cu 0,65% pentru fiecare capitol de buget, în efortul de a face faţă imensului deficit bugetar cu care se confruntă SUA şi care se aşteaptă să crească şi mai mult în condiţiile în care SUA vor declara război Irakului. De asemenea, pentru prima dată, legea adoptată de Congresul SUA include articole care interzic transferul de fonduri pentru crearea unui stat palestinian până când Autoritatea Naţională Palestiniană nu dovedeşte că luptă împotriva terorismului. 

